landstýrismannin í fiskivinnumálum, Høgna Hoydal Víðvíkjandi fiskivinnunýskipanini 1. Kann landsstýrismaðurin upplýsa, um útrokningarnar hjá M/S Ågot eru rættar? 2. Saman við at tað fleiri ferðir er komið fram, at verður uppskotið um nýggja fiskivinnuskipan samtykt, er stórur vandi fyri, at hundraðtals arbeiðspláss í Norðurøkinum fara at hvørva um heilt stutta tíð. Bara fyri at taka eitt dømið úr rúgvuni verður spurt um, hvat kvoturnar fara at verða 1. januar 2018 eftir nýggja fiskivinnuuppskotinum. Í sambandi við at stórur partur av vinnuni er ørkymlaður í hesum døgum, hevur reiðarin á línu- & garnaskipinum Ågot lagt fram almenn tøl, ið lýsa kvotugrundarlagið hjá skipinum Ågot. Reiðaríið metir seg hava fylgt ráðgevingini hjá Havstovuni, og hevur millum annað flutt seg á djúpari vatn at fiska. Men reiðaríið verður nú revsað, tí skipið hevur fiska minni av toski og hýsu magisku árini 2007-2016, ið er grundarlagið fyri nýggja roknistykkinum. Reiðaríið hevur bíðað í spenningi, til toska- og hýsufiskiskapurin skuldi taka seg uppaftur, tí tað eru hesi fiskasløg, ið geva betri úrslit til rakstur og manning. Hetta ger tað torført og vónleyst at rigga um millum línu og gørn. Umrigging er kostnaðarmikil og krevur tí munandi størri kvotu enn 200 tons. Sambært reiðaranum so hevur M/S Ågot eftir fiskivinnuuppskotinum onga kvotu í Íslandi, og onga kvotu í Grønlandi. Hetta ger tað fíggjarliga óforsvarligt hjá reiðarínum at taka lut í fiskiskapinum á Flemish Kap. Soleiðis sum driftin hjá hesum skipið er samanskrúvað, so stendur lítla reiðaríið í Klaksvík eftir við einari kvotu, ið, sæð út frá fíggjarliga sjónarhorninum, onga meining gevur. Reiðaríið hevur ongan møguleika at yvirliva.